b'\n_START_ARTICLE_\nLuis Doreste Blanco\n_START_SECTION_\nBiografia\n_START_PARAGRAPH_\nVa n\xc3\xa9ixer el 7 de mar\xc3\xa7 de 1961 a la ciutat de Las Palmas de Gran Canaria, capital de l\'illa de Gran Can\xc3\xa0ria. \xc3\x89s germ\xc3\xa0 dels tamb\xc3\xa9 regatistes Gustavo Doreste, Jos\xc3\xa9 Luis Doreste i Manuel Doreste. \xc3\x89s llicenciat en inform\xc3\xa0tica per la Universitat de Barcelona i professor d\'aquesta disciplina a la Universitat de Las Palmas de Gran Canaria\n_START_SECTION_\nCarrera esportiva\n_START_PARAGRAPH_\nMembre del Real Club N\xc3\xa1utico Gran Canaria, va participar, a 23 anys, en els Jocs Ol\xc3\xadmpics d\'estiu de 1984 realitzats a Los Angeles (Estats Units), on va aconseguir guanyar la medalla d\'or en la classe 470 juntament amb Roberto Molina. En els Jocs Ol\xc3\xadmpics d\'estiu de 1988 realitzats a Se\xc3\xbcl (Corea del Sud) va aconseguir finalitzar tretz\xc3\xa8 en la classe Flying Dutchman juntament amb el regatista barcelon\xc3\xad Miguel Noguer. En els Jocs Ol\xc3\xadmpics d\'estiu de 1992 realitzats a Barcelona fou l\'encarregat de realitzar el Jurament Ol\xc3\xadmpic pels atletes en la cerim\xc3\xb2nia inaugural i posteriorment aconsegu\xc3\xad guanyar la medalla d\'or en la classe Flying Dutchman juntament amb Domingo Manrique, esdevenint aix\xc3\xad el primer esportista espanyol en aconseguir dues medalles ol\xc3\xadmpiques d\'or. En els Jocs Ol\xc3\xadmpics d\'estiu de 1996 realitzats a Atlanta (Estats Units) fou l\'abanderat espanyol en la cerim\xc3\xb2nia inaugural i finalitz\xc3\xa0 en quinz\xc3\xa8 en la prova masculina de soling juntament amb Domingo Manrique i David Vera._NEWLINE_Al llarg de la seva carrera ha guanyat 3 medalles en el Campionat del M\xc3\xb3n de vela, aconseguint la medalla d\'or l\'any 1987 en la categoria Flying Dutchman i la medalla d\'or en la categoria soling l\'any 1995._NEWLINE_Fou el director esportiu del "Desaf\xc3\xado Espa\xc3\xb1ol" a la Copa Am\xc3\xa8rica de vela. Aix\xc3\xad en la 32a edici\xc3\xb3 realitzada el 2007 a Val\xc3\xa8ncia el vaixell va arribar fins a les semifinals de la competici\xc3\xb3, perdent per 5 a 2 davant l\'equip "Team New Zealand" de Nova Zelanda.'